مختار الدین احمد

ڈاکٹر مختار الدین احمد (پیدائش: 14 نومبر 1924ء - وفات: 30 جون 2010ء) بھارت سے تعلق رکھنے والے عربی و فارسی ادبیات کے ممتاز عالم، ماہرِ غالبیات، علی گڑھ مسلم یونیورسٹی کے شعبہ عربی کے صدر و پروفیسر تھے۔ انہوں نے علی گڑھ مسلم یونیورسٹی سے علامہ پروفیسر عبد العزیز میمن کے زیرِ نگرانی پی ایچ ڈی کی ڈگری حاصل کی۔

حالات زندگی 
ڈاکٹر مختار الدین احمد 14 نومبر 1924ء میں پٹنہ، برطانوی ہندوستان میں پیدا ہوئے۔ ان کے والد مولانا ظفر الدین قادری رضوی مذہبی عالم تھے۔ ابتدائی تعلیم پٹنہ اور اس کے بعد علی گڑھ میں حاصل کی۔ علامہ عبد العزیز میمن کے مشورہ سے علی گڑھ مسلم یونیورسٹی کے ایم اے (عربی) میں داخل ہو گئے اور دو سال کے بعد 1949ء میں پوری یونیورسٹی میں اول آئے۔ علامہ عبد العزیز میمن کی نگرانی میں ڈاکٹریٹ کے لیے صدر الدین علی بن ابی الفرج البصری(متوفی 656ھ) کی کتاب الحماستہ البصریۃ کی تصحیح و تعلیق و تخشیہ کے عنوان سے تحقیقی مقالہ لکھا، جس پر 1952ء میں انہیں پی ایچ ڈی کی ڈگری تفویض کی گئی۔ انہوں نے جنوری 1953ء میں بحیثیت لیکچرار شعبہ عربی علی گڑھ مسلم یونیورسٹی ملازمت کا آغاز کیا۔اس کے بعد وہ اعلیٰ تعلیم کے لیے اوکسفرڈ چلے گئے اور 1956ء میں جامعہ اوکسفرڈ سے ڈی فل کی ڈگری حاصل کی۔ 1958ء میں وہ دار العلوم اسلامیہ علی گڑھ مسلم یونیورسٹی میں ریڈر اور 1967ء میں اسی ادارے کے ڈائریکٹر مقرر ہوئے۔ یہاں سے انہوں نے اعلیٰ پائے کا علمی و تحقیقی رسالہ مجلہ علوم اسلامیہ کا اجرا کیا اور 10 سال تک اس کی ادارت کے فرائض انجام دیے۔ 1968ء میں وہ شعبہ عربی علی گڑھ مسلم یونیورسٹی کی صدارت پر فائز ہوئے۔ 1975ء میں اسی جامعہ میں ڈین کلیہ فنون مقرر ہوئے۔ 14 نومبر 1984ء کو مسلم یونیورسٹی علی گڑھ کی ملازمت سے سبکدوش ہو گئے۔  10 اپریل 1998ء کو مولانا ظفر الحق عربک اینڈ پرشین یونیورسٹی پٹنہ کے بانی وائس چانسلر مقرر ہوئے۔ وہ انجمن ترقی اردو (ہند) کی گورننگ باڈی اور مجلسِ عاملہ کے  دس سال تک رُکن رہے۔ انہوں  نے  طالب علمی کے  زمانے  میں  علی گڑھ میگزین کا غالب نمبر شائع کیا تھا۔ یہ نمبر اس مرتبے  کا تھا کہ محققین نے  اسے  غالب پر چند اہم ترین کتابوں  میں  شمار کیا ہے ۔ اس کے  بعد غالبؔ پر مختار صاحب کی دو کتابیں ،ایک تو غالبؔ کی سوانح پر تحقیقی کتاب احوالِ غالب اور دوسری غالب کے  فن پر تنقیدی مضامین کا مجموعہ نقدِ غالب کے  نام سے  شائع ہوئیں۔ ان کی دیگر کتابوں میں کربل کتھا، سیر دہلی، تذکرہ آزردہ، تذکرہ گلشن ہند، تذکرہ شعرائے فرخ آباد، احوال غالب، حیاتِ ظفر، خطوطِ اکبر، حیات ملک العلماء،  علمی مکتوبات، عبد الحق، دیوان حضور، کچھ بکھرے خطوط اور ذاکر صاحب کے خط شامل ہیں۔ انہوں نے اپنی زندگی کے بقیہ ماہ و سال  علی گڑھ میں گزارے، جہاں مختصر علالت کے بعد 30 جون 2010ء کو وفات کر گئے۔

مزید دیکھیے
 ڈاکٹر مختار ظفر

حوالہ جات 

1924ء  کی پیدائشیں
2010ء  کی وفیات
30 جون کی وفیات
بھارتی مسلم شخصیات
جامعہ علی گڑھ کے فضلا
علی گڑھ مسلم یونیورسٹی کا تدریسی عملہ
جامعہ اوکسفرڈ کے فضلا
پٹنہ کی شخصیات